《和黄子馀湖南道中寄弟子默二首 其二》
宋代·王庭圭

卷里诗新出，关中记旧闻。乾坤今转大，吴楚昔尝分。

雾失朱陵峒，晴开紫盖云。仍传九疑尉，奇策动明君。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。